[pic] | EUROOPA ÜHENDUSTE KOMISJON |

Brüssel 3.8.2005

KOM(2005) 361 lõplik

2005/0147 (COD)

Ettepanek

EUROOPA PARLAMENDI JA NÕUKOGU DIREKTIIV

millega tunnistatakse kehtetuks nõukogu direktiiv 90/544/EMÜ sagedusribade kohta, mis on eraldatud üleeuroopalise üldkasutatava maismaa kaugotsingu teenuse kooskõlastatud kasutuselevõtmiseks ühenduses

(komisjoni esitatud)

SELETUSKIRI

ETTEPANEKU TAUST |

110 | Ettepaneku põhjused ja eesmärgid Käesoleva ettepaneku eesmärk on tunnistada kehtetuks 1990. aasta 9. oktoobri direktiiv 90/544/EMÜ sagedusribade kohta, mis on eraldatud üleeuroopalise üldkasutatava maismaa kaugotsingu teenuse kooskõlastatud kasutuselevõtmiseks ühenduses (ERMES-direktiiv). Sellise kehtetustamise korral võtab komisjon asjaomase sagedusriba jaoks vastu uue ühtlustatud spektrikava, et saavutada EÜ poliitilised eesmärgid vastavalt Euroopa Parlamendi ja nõukogu 2002. aasta 7. märtsi otsusele 676/2002/EÜ Euroopa Ühenduse raadiospektripoliitika reguleeriva raamistiku kohta (raadiospektrit käsitlev otsus). |

120 | Üldine taust ERMES-direktiiv, milles sätestatakse spektri kasutamine üleeuroopalise üldkasutatava maismaa kaugotsingu teenuse (ERMES) tarvis, ei rahulda enam EÜ poliitika vajadusi, kuna see eeldab sagedusribas 169,4–169,8 MHz nelja kanali varukshoidmist ERMESi tarvis ja kogu sagedusriba varukshoidmist vastavalt kaubanduslikule nõudlusele. Sagedusriba kasutamine ERMESi tarvis on vähenenud või isegi lõppenud ja ERMES on asendatud muu tehnoloogiaga, näiteks GSMi kaudu toimivad lühisõnumisüsteemid. Kuna sagedusriba ühtne kasutamine võib toetada muid EÜ poliitika seisukohast huvipakkuvaid rakendusi, tegi komisjon 2003. aastal Euroopa Postside- ja Telekommunikatsioonitalituste Konverentsile (CEPT) raadiospektrit käsitleva otsuse kohaselt ülesandeks koguda teavet sagedusriba võimalike kasutusotstarvete kohta, määratleda EÜ poliitika vajadustele vastavad võimalused ja pakkuda välja tehnilisi ja normatiivseid lahendusi, võttes arvesse elektroonilist sidet ja muid EÜ eesmärke, nagu puuetega inimeste kaasamine ühiskonnaellu. |

130 | Ettepanekus käsitletavas valdkonnas kehtivad õigusnormid Asjaomast valdkonda reguleerib ERMES-direktiiv, mis soovitakse tunnistada kehtetuks; komisjon peaks vastu võtma uue ühtse kava. |

140 | Kooskõla Euroopa Liidu muude tegevuspõhimõtete ja eesmärkidega ERMES-direktiivi kehtetuks tunnistamisel võtab komisjon vastu uue sagedustekava ja kanalitesüsteemi, mis võimaldab kuut liiki rakendustel jagada kõnealust sagedusriba, et rahuldada EÜ vajadusi kooskõlas Euroopa Liidu muude tegevuspõhimõtete ja eesmärkidega. Nende rakenduste hulka kuuluvad kuulmisabivahendid kuulmispuudega inimestele, mis parandaks reisimistingimusi EÜs ning aitaks saavutada mastaabisäästu ja hinnalangust, ühiskondlik häiresüsteem, mis võimaldaks vanuritel saata häiresõnumeid; vara jälgimis- või jälitamisseadised, et üles leida varastatud kaupu EÜs, arvestite lugemise süsteemid vee- ja elektrivarustusettevõtetele, olemasolevad kaugotsingusüsteemid, nagu ERMES ja eramobiilraadiosüsteemid. Raamdirektiiviga 2002/21/EÜ nõutakse, et tegeldaks selliste eriliste ühiskonnarühmade, nagu puuetega kasutajad, vajadustega; Vitorias toimunud telekommunikatsiooni eest vastutavate ministrite mitteametlikul kohtumisel nõuti, et puuetega inimestele ja vanuritele tagataks juurdepääs kõikidele elektroonilistele teenustele, ning Sevillas 2002. aasta 21.–22. juunil toimunud Euroopa Ülemkogu istungjärgul vastuvõetud tegevuskavas e-Euroopa 2005 rõhutatakse, kuivõrd tähtis on, et kõikidel kodanikel oleks juurdepääs vahetutele arvutivõrgupõhistele avalikele teenustele, televisioonile ja mobiilsidele, ning eeskätt lairibale juurdepääsu, spektripoliitika ja mitmetasandilise sisu tähtsust. |

KONSULTATSIOONID HUVIRÜHMADEGA JA MÕJU HINDAMINE |

Nõupidamine asjahuvilistega |

211 | Konsultatsioonimeetodid, peamised sihtvaldkonnad ja vastajate üldprofiil Sagedusriba 169,4–169,8 MHz kasutamist on komisjon pidevalt jälginud. 1998. aastal tellis komisjon Euroopa kaugotsinguturgude uuringu, mille käigus küsitleti 149 korral tööstusharu esindajaid, kasutajaid ja ametiasutuste töötajaid. Komisjoni ülesandel uuris CEPT 2002.–2004. aastal sagedusriba kasutamist praegu ja tulevikus; küsitluste teel koguti teavet ja ettepanekuid sagedusriba kasutamise kohta. Küsimustikud saadeti arvamuse teadasaamiseks riikide ametiasutustele, Euroopa Telekommunikatsiooni Standardiinstituudile, tööstusharu esindajatele, kasutajarühmadele, puuetega inimeste ühendustele ja muudele asjahuvilistele. |

212 | Vastuste kokkuvõte ja nende arvessevõtmine 1998. aasta uuring näitas, et ERMESi kasutamine ei arene edasi ja mitu tootjat on arendamise lõpetanud. Oma 2004. aasta aruandes komisjonile jõudis CEPT järeldusele, et sagedusriba kasutamine ERMESi tarvis on suuresti vähenenud ja tuleks teha ümberkorraldusi selle kasutamiseks muude rakenduste tarvis. Säilitatud rakendused on need, mis on kõige olulisemad nii tehnilisest kui ka EÜ poliitika seisukohast; nende hulka kuuluvad ühiskondlik häiresüsteem, arvestite lugemissüsteem, vara jälgimis- ja jälitamissüsteemid, kaugotsingusüsteemid, eramobiilraadioside ja kuulmisabivahendid. |

Ekspertarvamuste kogumine ja kasutamine |

221 | Asjaomased teadus-/erialavaldkonnad Spektrihaldus, elektrooniline side, CEPTi käsutuses olev tehniline oskusteave. |

222 | Kasutatud meetod Komisjon andis ülesande CEPTle, kes koostas aruande, mille komisjon on raadiospektrikomitee abiga läbi vaadanud. |

223 | Peamised organisatsioonid/eksperdid, kellega konsulteeriti Riikide ametiasutused, ETSI, ERMESi kasutajad ja muude rakenduste võimalikud kasutajad, kuulmispuudega inimeste ühendused, sideettevõtjad, tootjad ja muud asjahuvilised. |

2249 | Saadud ja kasutatud teabe kokkuvõte Pöördumatute tagajärgedega tõsiste ohtude olemasolu ei ole mainitud. |

225 | Komisjon märkas CEPTi aruandes, et sagedusriba kasutamine ERMESi tarvis on märgatavalt vähenenud ja et EÜ poliitika vajaduste rahuldamiseks võiks sagedusriba jagada kuue rakenduse vahel. Et kasutada sagedusriba 169,4–169,8 MHz kõige tõhusamalt, tuleks ERMES-direktiiv kehtetuks tunnistada ja komisjoni otsusega kehtestada uus ühtne kava. |

226 | Ekspertarvamuse avalikustamiseks kasutatud vahendid CEPTi aruanne on saadaval: https://forum.europa.eu.int/Members/irc/infso/radiospectrum/library?l=/members/documentsv2004/rscom04-69_ermesdoc/_EN_1.0_ |

230 | Mõju hindamine Komisjon kavandas mitmesuguseid lahendusi spektri ühtlustamiseks EÜ poliitika tarvis. Isereguleerimise, ühisreguleerimise ega siseriiklike ametiasutuse reguleerimise teel ei suudetud ERMES-direktiivi kehtetuks tunnistada, et õigeaegselt ja ühtselt sisse seada uus kava EÜ poliitika eesmärkide saavutamiseks. ERMES-direktiivi kehtetuks tunnistamiseks on tarvis nõukogu ja Euroopa Parlamendi direktiivi, misjärel võtaks komisjon vastu otsuse ja koostaks CEPTi tehniliste asjatundjate ja raadiospektrikomitee abiga uue ühtlustamiskava. Uue ühtse kava soodne ühiskondlik mõju hõlmab kuulmispuuetega inimeste ja vanurite suuremat kaasamist ühiskonnaellu ja nende liikuvust EÜs, kaitset varguste eest, ühiskondlike varustusettevõtete tõhusamate jälgimisvõimaluste tagatust ja sobivaid elektroonilisi sidevahendeid. Uus kava toetaks mitmesuguseid EÜ tegevusvaldkondi ja ettevõtteid, sealhulgas raadiosidevahendite, vee ja elektri valdkonda, sideteenuseid, teatreid, näituse- ja nõupidamishooneid, koole ja hoolekandeüksusi. Soodne majanduslik mõju hõlmab kuulmisabivahendite ja ühiskondlike häiresüsteemide hinnalangust, puuetega inimeste suuremat tööhõivet ja suuremaid reisimisvõimalusi, väikseimaid kindlustuskulutusi ja varastatud kaupade suuremat tagasisaamise määra, ühiskondlike varustusettevõtete väiksemaid jälgimis- ja tegevuskulutusi, uusi tootmis-, investeerimis- ja teenindusvõimalusi, uut laadi rakendusi, suuremat konkurentsivõimet ja mastaabisäästu tänu sellele, et raadioseadmeid on võimalik kasutada kogu EÜs. Eriline ja oluline keskkonnamõju puudub. |

ETTEPANEKU ÕIGUSLIKUD TAHUD |

305 | Väljapakutud meetme kokkuvõte Ettepanek on tunnistada kehtetuks ERMES-direktiiv, et uus kava sagedusriba 169,4–169,8 MHz tarvis, mis kehtestatakse raadiospektrit käsitleva otsuse kohaselt vastuvõetava komisjoni otsusega, vastaks praegustele ja tulevastele EÜ poliitika vajadustele. |

310 | Õiguslik alus EÜ asutamislepingu artikkel 95. |

320 | Subsidiaarsuspõhimõte Subsidiaarsuspõhimõte kehtib niivõrd, kuivõrd ettepaneku suhtes ei kehti EÜ ainupädevus. |

Ettepaneku eesmärke ei suuda liikmesriigid küllaldasel määral saavutada allpool esitatud põhjustel. |

321 | Sagedusriba 169,4–169,8 MHz ühtset kasutamist EÜ poliitika vajaduste rahuldamiseks ei suuda üksinda tegutsevad liikmesriigid rahuldavalt tagada – seda saab paremini teha EÜ tasandil siseturumeetmete abil, võttes aluseks raadiospektrit käsitleva otsuse. Uue kava vastuvõtmiseks on vaja ERMES-direktiiv tunnistada kehtetuks. |

323 | ERMES-direktiivi saab tunnistada kehtetuks üksnes EÜ tasandil, direktiivi abil. Uus ühtne kava tuleb vastu võtta EÜ tasandil, tagamaks, et EÜ poliitika eesmärgid saavutatakse õigeks ajaks ja ühtsel viisil. Sellise uue ühtse kavata ei saaks tekkida uusi rakendusi, mis annavad liikmesriikidele ühiskondlikku ja majanduslikku kasu. |

EÜ meetmega saavutatakse ettepaneku eesmärgid paremini allpool esitatud põhjustel. |

324 | Liikmesriikides uue kava õigeaegse ja ühtse kehtestamise tagamiseks on tarvis kehtetuks tunnistada ERMES-direktiiv ja asendada kava mõne muu kohustava EÜ meetmega. Selliste EÜ meetmeteta ei saa ühtset ja õigeaegset lahendust tagada. |

325 | ERMES-direktiiv ei rahulda enam EÜ vajadusi. Sagedusriba 169,4–169,8 MHz ühtne kasutamine võib toetada muid rakendusi, mille abil täidetakse praegusi EÜ poliitika eesmärke. |

327 | Liikmesriigid ei saa ERMES-direktiivi kehtetuks tunnistada ega tagada, et uus spektrikava kehtestatakse EÜ tasandil õigeks ajaks ja ühtselt. |

Seetõttu on ettepanek subsidiaarsuspõhimõttega kooskõlas. |

Proportsionaalsuse põhimõte Ettepanek on proportsionaalsuse põhimõttega kooskõlas allpool esitatud põhjustel. |

331 | ERMES-direktiiv tunnistatakse kehtetuks ja komisjon kehtestab uue spektrikava. Ühtlustamine hõlmab üksnes EÜ rakendusteks hädavajalikku spektriosa. Rakendusi, mille puhul ei ole ühtset spektrit vaja, ei ühtlustata EÜ tasandil. Arvestades tehnoloogia arengut ja tarbijate vajadusi, jälgitaks sagedusriba pidevalt. |

332 | Uus kava koostati CEPTi tehniliste asjatundjate ja riikide ekspertide abiga, ilma et EÜ, riiklikul või piirkondlikul tasandil oleks tekkinud tarbetut rahalist või halduslikku koormust. Uus kava võimaldab mastaabisäästu ning EÜs täiendavaid ja tõhusamaid teenuseid nii ettevõtjatele kui ka kasutajatele. |

Õiguslike vahendite valik |

341 | Kavandatav õiguslik vahend: direktiiv. |

342 | Muud vahendid ei sobi allpool esitatud põhjus(t)el. Üksnes direktiivi abil saab ERMES-direktiivi kehtetuks tunnistada. Nimetatud direktiivis sisalduv kava asendatakse uue, otstarbekama ja sobivama kavaga, mis põhineb komisjoni otsusel, mis tehakse raadiospektrit käsitleva otsuse alusel. |

MÕJU EELARVELE |

409 | Ettepanek ei mõjuta EÜ eelarvet. |

LISATEAVE |

510 | Lihtsustamine |

511 | Ettepanekuga nähakse ette õigusnormide, avaliku võimu kandjate (ELi või riikide) haldusmenetluste ja eraosaliste haldusmenetluste lihtsustamine. |

512 | Direktiivi kehtetuks tunnistamisel vabastab komisjoni vastuvõetav uus kava Euroopa Parlamendi ja nõukogu tehnilisest tööst spektri haldamise vallas. |

513 | Spektri ühtlustamine kergendab riikide võimuorganite ülesannet, kuna neil on siis selge tabel spektri jaotamiseks ühtlustatud rakenduste vahel. |

514 | Ühtlustatud spekter lihtsustab uute rakenduste tootmist, müüki ja kasutamist EÜs ning loob uued võimalused erivajadustega kasutajatele. |

516 | Ettepanek sisaldub ühenduse õigustiku ajakohastamist ja lihtsustamist käsitlevas komisjoni jooksvas kavas. |

520 | Kehtivate õigusnormide kehtetuks tunnistamine Ettepaneku vastuvõtmise tagajärjeks on kehtivate õigusnormide kehtetuks tunnistamine. |

560 | Euroopa Majanduspiirkond Kavandatav õiguslik vahend käsitleb Euroopa Majanduspiirkonnaga (EMP) seotud küsimust, mistõttu peaks see kehtima ka EMP suhtes. |

1. 2005/0147 (COD)

Ettepanek

EUROOPA PARLAMENDI JA NÕUKOGU DIREKTIIV

millega tunnistatakse kehtetuks nõukogu direktiiv 90/544/EMÜ sagedusribade kohta, mis on eraldatud üleeuroopalise üldkasutatava maismaa kaugotsingu teenuse kooskõlastatud kasutuselevõtmiseks ühenduses (EMPs kohaldatav tekst)

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 95,

võttes arvesse komisjoni ettepanekut,[1]

võttes arvesse Euroopa majandus- ja sotsiaalkomitee arvamust,[2]

võttes arvesse regioonide komitee arvamust,[3]

toimides asutamislepingu artiklis 251 sätestatud korras[4]

ning arvestades järgmist:

(1) Nõukogu 9. oktoobri 1990. aasta direktiiviga 90/544/EMÜ sagedusribade kohta, mis on eraldatud üleeuroopalise üldkasutatava maismaa kaugotsingu teenuse kooskõlastatud kasutuselevõtmiseks ühenduses,[5] kohustati liikmesriike määrama 31. detsembriks 1992 raadiospektri sagedusribas 169,4–169,8 MHz neli kanalit üleeuroopalise üldkasutatava maismaa kaugotsingu teenuse (edaspidi „ERMES“) tarvis ja koostama võimalikult kiiresti kavad, et kogu sagedusriba 169,4–169,8 MHz oleks üleeuroopalise üldkasutatava kaugotsinguteenuse tarvis saadaval.

(2) Ühenduses on sagedusriba 169,4–169,8 MHz kasutamine ERMESi tarvis vähenenud või isegi lõppenud, mistõttu seda sagedusriba ei kasutata praegu ERMESi tarvis tõhusalt ja seda saaks kasutada paremini muude ühenduse poliitika vajaduste rahuldamiseks.

(3) Euroopa Parlamendi ja nõukogu 7. märtsi 2002. aasta otsusega nr 676/2002/EÜ Euroopa Ühenduse raadiospektripoliitika reguleeriva raamistiku kohta (raadiospektrit käsitlev otsus)[6] kehtestati ühenduse poliitika ja õiguslik raamistik, et tagada poliitiliste lähenemisviiside kooskõlastamine ja vajaduse korral ühtsed tingimused siseturu rajamiseks ja toimimiseks vajalikud spektririba kättesaadavuse ja tõhusa kasutamise osas. See otsus võimaldab komisjonil vastu võtta tehnilised rakendusmeetmed, et tagada ühtsed tingimused spektririba kättesaadavuse ja tõhusa kasutamise osas.

(4) Kuna sagedusriba 169,4–169,8 MHz sobib rakendustele, millest saavad kasu puuetega inimesed, ja kuna selliste rakenduste edendamine on ühenduse poliitika eesmärk üheskoos üldeesmärgiga tagada siseturu toimimine, tegi komisjon raadiospektrit käsitleva otsuse artikli 4 lõike 2 kohaselt Euroopa Postside- ja Telekommunikatsioonitalituste Konverentsile (edaspidi „CEPT“) ülesandeks uurida muude rakenduste hulgas neid, mis seonduvad puuetega inimeste aitamisega.

(5) Nagu ülesandeks tehtud, koostas CEPT sagedustekava ja kanalitesüsteemi, mis võimaldab kuut liiki eelisrakendustel jagada kõnealust sagedusriba, et rahuldada mitmesuguseid ühenduse poliitika vajadusi.

(6) Seetõttu ja vastavalt raadiospektrit käsitleva otsuse eesmärkidele tuleks direktiiv 90/544/EMÜ kehtetuks tunnistada,

ON VASTU VÕTNUD KÄESOLEVA DIREKTIIVI:

Artikkel 1

Direktiiv 90/544/EMÜ tunnistatakse kehtetuks alates […].

Artikkel 2

Käesolev direktiiv jõustub selle Euroopa Liidu Teatajas avaldamise päeval.

Artikkel 3

Käesolev direktiiv on adresseeritud liikmesriikidele.

Brüssel,

Euroopa Parlamendi nimel Nõukogu nimel

President eesistuja

[…] […]

[1] ELT C , , lk .

[2] ELT C , , lk .

[3] ELT C , , lk .

[4] ELT C , , lk .

[5] EÜT L 310, 9.11.1990, lk 28.

[6] EÜT L 108, 24.4.2002, lk 1.